**VEDTEKTER FOR**

**SPRO VA UTVIKLING SA**

**§ 1 Foretakets navn**

Foretakets navn er Spro VA‐Utvikling SA og er et samvirkeforetak med begrenset ansvar, vekslende kapital og medlemstall.

**§ 2 Forretningskontor**

Foretaket har sitt forretningskontor i Nesodden kommune.

**§ 3 Formål**

Foretakets formål er å gjennomføre utbygging av vann- og avløpsledningsnett for eiendommer i Spro området, Nesodden kommune.

**§ 4 Virksomhet**

Foretakets formål skal være å bygge ut et vann- og avløpsanlegg med tilhørende ledninger og tekniske installasjoner. Anlegget skal levere drikkevann fra det kommunale ledningsnettet og føre avløp tilbake til kommunalt avløpsnett for eiendommer i Spro området, Nesodden kommune. Foretaket har ikke til formål å gå med overskudd. Driften er basert på selvkostprinsippet med allmennyttige formål som basis.

Etter utbygging overføres vann‐ og avløpsledningsnett vederlagsfritt til Spro VA‐Drift SA som skal benytte anlegget til levering av VA-tjenester til sine medlemmer og sørge for service av anlegget.

**§ 5 Juridisk person**

Foretaket er selveiende og en frittstående juridisk person. Foretakets medlemmer står ikke ansvarlig for foretakets forpliktelser. Foretaket kan inngå avtale med medlemmer om investeringstilskudd til realisering av foretakets formål.

Foretakets firma signeres av styret i fellesskap.

**§ 6 Medlemskap**

Alle som eier eller fester eiendom og/eller er grunneiere i Spro området, Nesodden kommune kan bli medlem. Styret avgjør søknad om medlemskap. Søknad kan bare nektes hvis det er saklig grunn til det.

Medlemskap teller pr. juridiske enhet. Det vil si eiendom med gnr/bnr. Avtalen inngås med eier av eiendommen.

**§ 7 Stemmerett og valgbarhet**

Alle medlemmer har stemmerett og er valgbare til tillitsverv i foretaket.

**§ 8 Medlemmenes plikter**

Det enkelte medlem plikter å dekke sin del av den ideelle utbyggingskostnaden for utbyggingen av vann‐ og avløpsanlegget.

Alle kostnader knyttet til fremføring av ledninger fra pumpekum og trekkerør for fiber til den enkelte hytte/bolig, innvendige installasjoner, fremføring av strøm til pumpekum og øvrige installasjoner som ikke er dekket av fellesanlegget, er medlemmets eget ansvar.

Ved innmelding i Spro VA‐Utvikling Samvirke forplikter det enkelte medlem samtidig å bli medlem i Spro VA‐Drift SA. Medlemmet samtykker i tiltak på egen eiendom for etablering av anlegget og også for tiltak for fremføring av anlegget til andre medlemmers eiendom.

**§ 9 Foretakets plikter**

Foretaket plikter å levere pumpekum og føre ledninger samt trekkerør for fiber frem til denne. Pumpekummen plasseres på et på forhånd avtalt punkt på hver enkelt eiendom. Foretaket plikter å avklare forholdet til grunneiere hvor det skal legges ledninger over de respektive eiendommene.

**§10 Andelsinnskudd**

Stifterne vil betale et andelsinnskudd på kr. 10 000 for finansiere utbyggingen.

**§11 Nye medlemmer**

Nye medlemmer, etter ferdigstilt anlegg, tas opp etter skriftlig søknad. Styret vurderer søknaden i lys av kapasiteten i anlegget og har fullmakt til å godkjenne eller forkaste søknaden. Søknaden må fremlegges for årsmøtet dersom den betinger vesentlige investeringer utover tilkobling til eksisterende anlegg.

Anlegget er, etter Nesodden kommunes krav, dimensjonert for et mulig fremtidig behov for at flere eiendommer kan koble seg på anlegget. Foretaket vil bestå etter at ferdigstilt anlegg er overdratt til Spro VA‐Drift SA for å ivareta innmelding av nye medlemmer. Eventuelle nye medlemmer som tilkommer etter at byggeprosjektet er startet, er forpliktet til å betale et investeringstilskudd som reflekter økte finans‐ og administrasjonskostnader, samt ulempe av ideell overkapasitet på eksisterende eller planlagt infrastruktur. Investeringstilskuddet fastsettes av foretakets styre.

Nye medlemmers anleggsarbeid skal utføres i tråd med Spro VA‐Utvikling SA‘s spesifikasjoner og skal utføres av entreprenør godkjent av Spro‐VA Utvikling SA.

Mottatt investeringstilskudd etter at anlegget er satt i drift vil bli overført Spro VA‐Drift SA.

**§ 12 Foretakets organ og myndighetsområde**

1. Styret   
Foretaket ledes av et styre og forpliktes ved underskrift av styreleder og to styremedlemmer. Styret velges av og blant medlemmene på årsmøtet. Styret består av 3‐8 medlemmer etter årsmøtets beslutning. Styrets leder velges særskilt av årsmøtet. Valgperioden er to år både forstyreleder og styremedlemmer. Styret forbereder og gjennomfører årsmøtet og andre medlemsmøter etter behov.

Styret fører protokoll fra sine møter.

Styret skal:

1. Iverksette årsmøtets bestemmelser.

2. Oppnevne etter behov ulike komiteer/utvalg/personer for spesielle oppgaver og utarbeide instruks for disse.

3. Administrere og føre nødvendig kontroll med foretakets økonomi i henhold til de til enhver tid gjeldende instrukser og bestemmelser.

5. Representere foretaket utad.

6. Styret skal holde møte når lederen innkaller eller et flertall av styremedlemmene ber om det.

7. Informere medlemmer minst en gang hver annen måned om utvikling i utbyggingen i en epost.

Styret er vedtaksdyktig når et flertall av styrets medlemmer er til stede. Vedtak fattes med flertall av de avgitte stemmene. Ved stemmelikhet teller styrelederens stemme dobbelt. Styret skal påse at det er ført protokoll for hvert styremøte.

Foretaket har ikke daglig leder. Styret er ansvarlig for foretakets daglige drift, og at den er i samsvar med vedtekter og retningslinjer gitt av årsmøtet. Styret kan sette bort oppgaver knyttet til daglig drift til eksterne tjenesteytere.

Tillitsvalgte i styret kan kreve refusjon for faktiske utgifter og rimelige honorarer for faktisk medgått tid. Foretakets utgifter til refusjon av utgifter og honorarer skal komme frem av budsjett og regnskap.

2. Årsmøte

Årsmøtet er foretakets øverste myndighet. Det skal, som minimum, holdes ett årsmøte pr. år - innen utgangen av juni måned. Innkallingen til årsmøtet skal minst inneholde styrets årsberetning, regnskap, budsjett, forslag til medlemskontingent og saksliste for årsmøtet. Forslag til årsmøtet må foreligge to uker før årsmøtet, og papirene til årsmøtet skal sendes til medlemmene innen en uke før årsmøtet.

Årsmøtet skal behandle:

1. Godkjenning av innkalling og dagsorden

2. Valg av møteleder, referent og to medlemmer til å underskrive protokollen

3. Styrets årsberetning

4. Regnskap, budsjett og medlemskontingentens størrelse

5. Valg av styreleder og styremedlemmer som er på valg

6. Valg av revisor

7. Eventuell kompensasjon til medlemmer som har gjort innsats for foretaket

8. Innkomne saker

9. Eventuelt

Styret kan innkalle til ekstraordinært årsmøte. Hvis minst 1/10 av medlemmene skriftlig krever å få tatt opp et klart angitt tema, må også styret innkalle til ekstraordinært årsmøte. Styret innkaller til ekstraordinært årsmøte med minst 14 dagers varsel.

**§ 13 Tekniske løsninger**

Anlegget bygges for helårsdrift.

**§ 14 Vedtektsendring**

Forslag til vedtektsendringer må, for å kunne behandles av årsmøtet, være nevnt i innkallingen. Vedtektsendringer krever at mer enn ½ av foretakets medlemmer deltar på årsmøtet. Hvis ikke tilstrekkelig antall medlemmer møter, innkaller styret til ekstraordinært årsmøte hvor det kun er krav om tilslutning fra minst ⅔ av de avgitte stemmene.

​​Vedtektsendringer som innebærer vesentlige endringer av foretakets formål, mer tyngende plikter for medlemmene, skjerping i plikten til å gjøre innskudd i foretaket, innføring av omsetningsplikt med foretaket eller vesentlig skjerping av slik plikt, avgrensninger i retten til å tre ut, krever tilslutning fra minst ⅘ av de avgitte stemmene.

**§ 14 Utestengning**

Et medlem kan utestenges når det har krenket foretaket ved vesentlig mislighold eller når tungtveiende grunner ellers tilsier utestengning. Styret fatter vedtak om utestenging. Den som er utestengt, kan kreve at styret legger vedtaket frem for årsmøtet. Kravet må være fremsatt innen en måned etter at medlemmet mottok skriftlig melding med opplysning om utestengelsen og om fristen for å kreve vedtaket lagt frem for årsmøtet. Krav om årsmøtebehandling har oppsettende virkning.

**§ 15 Tvisteløsning**

Tvist mellom medlemmene eller mellom et medlem og foretaket skal først søkes løst ved forhandlinger. Fører slike forhandlinger ikke fram, skal tvisten avgjøres av en voldgiftsrett på 3 ‐tre ‐ medlemmer. Av disse velger partene ett medlem hver. Leder oppnevnes av tingretten Follo og Nordre Østfold i Nordre Follo kommune. Voldgiftsrettens leder skal være kyndig i temaet i den aktuelle saken.

Omkostningene med saken skal i sin helhet bæres av den parten som avgjørelsen går imot med mindre voldgiftsdommen enstemmig sier noe annet.

**§ 16 Oppløsning**

Foretaket skal bestå etter overføring av VA‐anlegget til Spro VA‐Drift SA. Forslag om oppløsning av foretaket må fremsettes minst én måned før innkalling til årsmøtet. Vedtak om oppløsning av foretaket krever minst 2/3 flertall på ordinært årsmøte, med minst 2/3 av medlemmene til stede. Møter det færre, må forslaget opp på nytt årsmøte. Forslaget kan da vedtas med 2/3 flertall av de medlemmer som er til stede.

Ved oppløsning av foretaket skal all gjeld betales. Deretter deles foretakets eventuelle netto formue på medlemmene i tråd med samvirkerettslige prinsipper.

Spro, 04. mars 2025

Side **4** av **4**